《南岳僧仲仁墨画梅花》
宋代·华镇

世人画梅赋丹粉，山僧画梅匀水墨。浅笼深染起高低，烟胶翻在瑶华色。

寒枝鳞皴节目老，似战高风声淅沥。三苞两朵笔不烦，全开半函如向日。

疏点粉黄危欲动，纵扫香须轻有力。不待孤根暖气回，分明写出春消息。

大空声色本无有，宫徵青黄随世识。达人玄览彻根源，耳观目听纵横得。

禅家会见此中意，戏弄柔毫移白黑。佳句殷勤致两番，深情邂逅高双璧。

不愁开谢逐东风，全胜当年陇头驿。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。